Neo คืออะไร
Neo เป็นแพลตฟอร์มบล็อกเชน open-source ที่ถูกสร้างขึ้นมาเพื่อการเขียน smart contract โดยเฉพาะ โดย Neo กล่าวว่าเป็นแพลตฟอร์มที่มีฟีเจอร์เกี่ยวกับ smart contract ครบครันที่สุด ซึ่งมาพร้อมกับโครงสร้างเครือข่ายที่เอื้อต่อการต่อยอดแอปพลิเคชัน ไม่ว่าจะเป็นพื้นที่จัดเก็บข้อมูล (cloud storage), แหล่งข้อมูลที่เชื่อถือได้ (oracles) หรือ domain name service ซึ่งช่วยอำนวยความสะดวกผู้ใช้งาน โดยวิสัยทัศน์ของโปรเจกต์คือเป็นเครือข่ายสำหรับ smart economy ในอนาคต และเป้าหมายของโปรเจกต์คือ ทำให้ผู้คนสามารถเข้าถึงสินทรัพย์ทุกชนิด ทั้งสินทรัพย์ที่มีตัวตนอยู่จริงและสินทรัพย์ดิจิทัล ในรูปแบบที่ไม่ต้องพึ่งพาความเชื่อถือบุคคลหรือหน่วยงานใด ๆ

จุดเริ่มต้นของ Neo เกิดจากการก่อตั้งบริษัท AntShares ในประเทศจีน เมื่อปี 2014 โดยคุณ​ Da Hongfei และ Erik Zhang และมีการเปิดใช้งาน mainnet ครั้งแรกในปี 2016 เป็นบล็อกเชนสาธารณะ (public blockchain) แรกที่เปิดใช้งานในประเทศจีน จากนั้นในปี 2017 mainnet ดังกล่าว มีการเพิ่มฟีเจอร์ smart contract และถูกเปลี่ยนชื่อเป็น Neo ทำให้ Neo เป็นบล็อกเชน smart contract ยุคบุกเบิก บล็อกเชนของ Neo ดำเนินมาถึงเวอร์ชัน 3 (เรียกว่า N3) แล้ว ซึ่งการอัปเกรด N3 ถือเป็นการอัปเกรดที่มีความก้าวหน้ามากที่สุดของ Neo เลยก็ว่าได้ โดยเป็นการรวบรวมฟีเจอร์ต่าง ๆ ที่เกี่ยวข้องกับ smart contract มาไว้ในบล็อกเชนตัวเดียวครับ โดยการพัฒนาของ Neo อยู่ภายใต้การดูแลของ Neo Foundation ซึ่งตั้งอยู่ในประเทศสิงคโปร์

เนื่องด้วยความคล้ายคลึงกับ Ethereum ในแง่ของการถูกสร้างขึ้นมา เพื่อเป็นบล็อกเชน smart contract ทำให้ในหลาย ๆ ครั้ง Neo ได้รับสมญานามว่า Chinese Ethereum วิสัยทัศน์ของ Neo คือการเป็นเครือข่าย smart economy การจะตอบโจทย์ดังกล่าว นอกเหนือจาก smart contract แล้ว Neo ยังมีเป้าหมายรองรับการสร้าง digitized assets หรือการสร้างสินทรัพย์ดิจิทัลบนบล็อกเชน ที่มีสินทรัพย์บนโลกความเป็นจริง เช่น ที่ดิน งานศิลปะ เป็นหลักประกันมูลค่า
ความรู้ทางการเงิน